A BIZOTTSÁG HATÁROZATA
(1997. március 25.)
az alternatív hőkezelési rendszert használó harmadik országban feldolgozott állati fehérjék behozatalára vonatkozó állat-egészségügyi követelmények és a szükséges állatorvosi bizonyítvány megállapításáról, valamint a 94/344/EK határozat módosításáról
(EGT vonatkozású szöveg)
(97/198/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/90/EK irányelvvel1 módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre2 és különösen annak 10. cikke (2) bekezdésének c) pontjára, valamint (3) bekezdésének a) pontjára,
mivel a 92/118/EGK irányelv I. mellékletének 6. fejezete követelményeket állapít meg a feldolgozott állati fehérje behozatalára vonatkozóan;
mivel a legutóbb a 94/344/EK határozattal3 módosított 94/278/EK bizottsági határozat4 megállapítja azon harmadik országok listáját, amelyekből a tagállamok engedélyezik nem emberi fogyasztásra szánt feldolgozott állati fehérjék behozatalát;
mivel a 94/344/EK bizottsági határozat5 megállapítja a feldolgozott állati fehérjék, beleértve az ilyen fehérjét tartalmazó, állati fogyasztásra szánt termékek behozatalához szükséges követelményeket;
mivel legutóbb a 96/106/EK bizottsági határozat6 elhalasztotta az előző bekezdésben említett határozat végrehajtását, mert alkalmazása nehézségekhez vezetett volna az alternatív hőkezelési rendszer használatával feldolgozott állati fehérjék behozatala tekintetében;
mivel a BSE és a surlókór kórokozójának inaktiválásáról szóló tudományos eredmények nyomán a 96/449/EK bizottsági határozat7 megállapította az emlőseredetű állati hulladék Közösségen belüli feldolgozásához használt alternatív hőkezelési rendszerek engedélyezésére vonatkozó szabályokat; mivel a harmadik országból behozott emlőseredetű feldolgozott állati fehérjékre is megfelelően alkalmazni kell e szabályokat;
mivel a nagy fertőzési veszéllyel járó anyagból nyert, alternatív hőkezelési rendszer használatával feldolgozott állati fehérjék behozatalát engedélyezni kell;
mivel - többek között - a 96/449/EK határozat előírja, hogy az emlőseredetű állati hulladékból nyert és a feldolgozás előtt 5 cm-nél nem nagyobb részecskékből álló állati fehérjét legalább 20 percen át anyagának teljes szerkezetét átható hőkezelésnek kell alávetni minimum 133 °C-os hőmérsékleten és 3 bar nyomáson; mivel ezért a feldolgozott állati fehérjék behozatalát kizárólag a nem emlőseredetű állati hulladékból nyert fehérjékre kell korlátozni;
mivel a 94/344/EK határozatot ennek megfelelően módosítani kell;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik az A. mellékletben felsorolt harmadik országból származó, állati fogyasztásra szánt feldolgozott állati fehérjék, illetve ilyen fehérjét tartalmazó termékek behozatalát, amennyiben a B. mellékletben megállapított egészségügyi bizonyítvány kíséri azokat.
Az első albekezdést nem kell alkalmazni:
- a kedvtelésből tartott állatok számára légmentesen lezárt edényben forgalmazott, feldolgozott állati fehérjét tartalmazó eledelre,
és
- a csekély fertőzési veszéllyel járó anyagból nyert, nem emlőseredetű feldolgozott állati fehérjékre, illetve az ilyen fehérjét tartalmazó termékekre.
(2) Az (1) bekezdésben említett egészségügyi bizonyítvány egy lapból áll, és a behozatali ellenőrzést végző tagállam hivatalos nyelveinek legalább egyikén kell kiállítani.
2. cikk
(1) Az 1. cikk (1) bekezdésében említett feldolgozott állati fehérjét az alábbi követelményekkel összhangban kell előállítani:
a) - a feldolgozás előtt 5 cm-nél nem nagyobb részecskékből álló nyersanyagot legalább 20 percen át anyagának teljes szerkezetét átható hőkezelésnek vetik alá minimum 133 °C-os hőmérsékleten és 3 bar nyomáson, vagy
- amennyiben a nyersanyag nem emlősállattól származik, a 92/562/EGK bizottsági határozat8 mellékletében leírt rendszerek bármelyike, illetve azok kombinációja használható. Ilyen rendszer azzal a feltétellel használható, hogy az eljárást a 90/667/EGK tanácsi irányelv9 II. melléklete III. fejezetének 1. és 2. pontjában megállapított mikrobiológiai követelményeknek megfelelően egy hónapon át napi mintavétel útján ellenőrzik;
b) a kritikus ellenőrzési pontokra vonatkozó adatokat feljegyzik és nyilvántartják oly módon, hogy a tulajdonos, az üzemeltető vagy annak képviselője és szükség esetén az illetékes hatóság folyamatosan ellenőrizhesse az üzem működését. Fel kell jegyezni és ellenőrizni kell a részecskeméretet, a kritikus hőmérsékletet és megfelelő esetben a teljes időt, a nyomásviszonyokat, a nyersanyagok adagolásának arányát, valamint a zsír újrahasznosításának arányát.
(2) Az 1. cikk (1) bekezdésében említett feldolgozott állati fehérjét olyan - az (1) bekezdés követelményeinek megfelelő - üzemben kell előállítani, amelyet egy tagállam vagy az A. mellékletben felsorolt harmadik ország illetékes hatósága engedélyezett.
3. cikk
(1) A B. mellékletben említett bizonyítványt használó harmadik országok értesítik a Bizottságot:
a) a feldolgozott állati fehérjét előállító üzemeket ellenőrző és engedélyező állat-egészségügyi szolgálat jogi hatásköréről;
b) az engedélyezés során követett eljárásokról;
c) az engedélyezett üzemek jegyzékéről.
(2) E határozatban foglalt rendelkezések alkalmazásának ellenőrzése érdekében a Bizottság vizsgálatot végez az A. mellékletben felsorolt harmadik országokban.
4. cikk
A 94/344/EK határozat a következőképpen módosul:
a) az 1. cikk (1) bekezdésének első albekezdésében a "nagy fertőzési veszéllyel járó anyagból nyert" szövegrészt el kell hagyni, és a "harmadik országból történő" szövegrész helyébe "a 97/198/EK bizottsági határozat A. mellékletében nem szereplő harmadik országból történő" szövegrész lép;
b) az 1. cikk (1) bekezdésének második albekezdése az "állateledelre" szó után a következő szövegrésszel egészül ki: "és a (2) bekezdés első albekezdésében említett termékekre";
c) az 1. cikk (2) bekezdésében a "feldolgozott állati fehérjék" kifejezés helyébe a "nem emlőseredetű feldolgozott állati fehérjék" lép;
d) az A. melléklet címében a "nagy fertőzési veszéllyel járó anyagból nyert" szövegrészt el kell hagyni, és a cím az "Állat-egészségügyi bizonyítvány" kifejezés után a következő szövegrésszel egészül ki: "a 97/198/EK bizottsági határozat A. mellékletében nem szereplő egyes harmadik országokból származó";
e) az A. melléklet IV. rész a) pontjában a "nagy fertőzési veszéllyel járó anyagból nyert" szövegrészt el kell hagyni;
f) a B. mellékletben foglalt állat-egészségügyi bizonyítvány helyébe e határozat C. melléklete lép.
5. cikk
Ezt a határozatot 1997. április 1-jétől kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 1997. március 25-én.